劉漢儒_(天啓進士)

劉漢儒  ， 字向董 ， 號忝生 ， 北直隸順天府大興縣 （ 今北京市 ） 人 ， 明末清初政治人物 ， 天啓年間進士 。 萬曆四十六年 （ 1618年 ） 戊午科舉人 ， 天啓二年 （ 1622年 ） ， 登壬戌科進士 ， 初任行人司行人 。 天啓七年 ， 授吏科給事中 。 崇禎二年 ， 升兵科右給事中 、 次年改刑科左給事中 、 吏科都給事中 。 崇禎四年 ， 改太常寺少卿 。 此後以右僉都御史銜 ， 四川巡撫 。 流賊陷夔州 ， 圍太平 ， 石砫土司秦良玉率兵援之 ， 漢儒運長慶米濟其軍 ， 太平圍解 。 中書塗原練鄉勇 ， 守梁山 ， 擊退賊 ， 漢儒及巡按御史黨崇雅請用原以蜀人治蜀兵 ， 莊烈帝不許 ， 並罷漢儒 。 明亡後歸降清朝 ， 順治元年五月起授都察院左副都御史 。 九月世宗章皇帝車駕將至京師 ， 群臣俱赴通州迎 ， 漢儒疏言城守空虛 ， 懼奸民竊發 ， 請留重臣以鎮中外 ， 派守兵以嚴出入 ， 遠偵探以杜窺伺 ， 下部知之 。 十一月賜鞍馬 。 時流賊自太原直犯井陘 ， 始開城殺官 ， 仍退據固關 。 漢儒疏言井陘險峻崎嶇 ， 一夫當關 ， 萬夫莫敵 。 且去正定近 ， 倘賊兵長驅正定 ， 無兵可恃 ， 今宜飛檄官兵 ， 視賊所向 ， 或直搗其巢 ， 或分截其路 ， 賊可就擒 。 否則我兵南剿 ， 賊已近在肘腋 ， 土賊響應 ， 首尾兼顧 ， 鞭長莫及 ， 勿謂疥癬 ， 毋煩過慮 ， 下所司知之 。 二年閏六月 ， 疏言頃者南差不用南人 ， 乃一時權宜計 ， 今天下一統 ， 何分南北 。 嗣後遇巡按差缺 ， 除迴避本省外 ， 酌量隔省資才堪任者 ， 列名奏請簡用 。 得旨 ： 各省巡按南北一體差用 ， 但家鄉鄰近者雖隔省亦不得差 。 是月賜紗蟒衣一襲 。 七月 ， 疏言十三道御史原百有二十 ， 用以巡方糾察 ， 我朝酌減至六十 ， 今差務日繁 ， 銓部竟未考滿 ， 何以應差 。 請砹部速補 ， 詔如所請 。 八月 ， 御史王守履劾漢儒系大學土馮銓黨 ， 爲御史江禹緒營求招撫鄖陽 ， 漢儒具疏辨並引病求罷 。 得旨 ： 劉漢儒無端被誣 ， 著益盡心職掌 ， 以振風紀 。 三年復以病乞休 。 康熙四年卒 ， 賜祭葬如例 。